
Comisia pentru buget,

finanţe şi bănci
Bucureşti, 18.10.2022 

Nr. 4c-2/ 455
PLx. 192/2022
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege pentru aprobarea Ordonanţei de urgenţã a Guvernului nr.25/2022 privind unele măsuri în domeniul fondurilor europene, trimis pentru dezbatere pe fond, în procedură de urgență, cu adresa nr.PLx.192/2022, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

PREŞEDINTE

Bogdan-Iulian HUŢUCĂ
Parlamentul României

RAPORT
asupra proiectului de Lege pentru aprobarea Ordonanţei de urgenţã a Guvernului nr.25/2022 privind unele măsuri în domeniul fondurilor europene
În conformitate cu prevederile art. 95 și art.117 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci a fost sesizată pentru dezbatere pe fond, în procedură de urgență, cu proiectul de Lege pentru aprobarea Ordonanţei de urgenţã a Guvernului nr.25/2022 privind unele măsuri în domeniul fondurilor europene.

Senatul, în calitate de primă Cameră sesizată, a adoptat proiectul de Lege în ședința din data de 11 aprilie 2022.
Conform prevederilor art. 75 din Constituţia României, republicată, şi ale art. 92 alin.(9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

La dezbaterea proiectului de Lege s-au avut în vedere avizele favorabile ale Consiliului Legislativ, Comisiei juridice, de disciplină şi imunităţi, Comisiei pentru tehnologia informaţiei şi comunicaţiilor, Comisiei pentru apărare, ordine publică şi siguranţă naţională și Comisiei pentru antreprenoriat şi turism.

Prezentul proiect de Lege reglementează instituirea unor măsuri în domeniul fondurilor europene, în scopul implementării acțiunilor de sprijin acordate prin intermediul fondurilor externe nerambursabile și/sau rambursabile, Serviciul de Telecomunicații Speciale dezvoltând noi funcționalități și module de gestionare a măsurilor în cadrul sistemului informatic integrat - IMM RECOVER.

Ministerul Investiţiilor şi Proiectelor Europene este administratorul operaţional al măsurilor dezvoltate în sistemul informatic, având dreptul de a utiliza sistemul informatic integrat — IMM RECOVER, în sensul colectării, editării şi stocării datelor cu privire la acţiunile derulate prin intermediul acestuia, iar Serviciul de Telecomunicaţii Speciale este administratorul tehnic al acestuia, asigurând dezvoltarea, mentenanţa şi securitatea cibernetică a sistemului pe toate componentele sale (infrastructură, hardware, software de bază, aplicaţie specifică).
În conformitate cu prevederile art.62 din Regulamentul Camerei Deputaţilor, republicat, cu modificările și completările ulterioare, membrii Comisiei au examinat proiectul de Lege menţionat mai sus, în şedinţa din ziua de 18 octombrie 2022. 
La ședința Comisiei deputații şi-au înregistrat prezența conform listei de prezență. 
La dezbaterea proiectului de lege a participat, în calitate de invitat, doamna Andreea Neagoe – consilier superior în cadrul Ministerului Investițiilor și Proiectelor Europene.

În urma dezbaterii proiectului de lege şi a opiniilor exprimate, deputații au hotărât cu unanimitatea voturilor exprimate, să propună plenului Camerei Deputaţilor, un raport de adoptare a proiectului de Lege pentru aprobarea Ordonanţei de urgenţã a Guvernului nr.25/2022 privind unele măsuri în domeniul fondurilor europene, în forma adoptată de Senat.
În raport cu obiectul şi conţinutul său, proiectul de Lege face parte din categoria legilor ordinare.

